Pta-man vas ná hy glo met kind (10) wou lol in fliekArgieffoto ŉ 49-jarige inwoner van Capital Park is in hegtenis geneem nadat hy glo met ŉ 10-jarige kind in ŉ fliekteater wou lol. Kapt. Colette Weilbach, woordvoerder van die Brooklyn-polisie, het aan Maroela Media gesê die slagoffer se ma het haar dogter verlede maand na ŉ fliekteater by ŉ winkelsentrum in die ooste van Pretoria geneem om ŉ kinderfliek te kyk. “Die ma het vir haar dogter ŉ kaartjie gekoop en saam het haar by die teater ingegaan om seker te maak sy sit en alles is reg, waarna sy haar kind alleen agterlaat het,” het Weilbach gesê. ŉ Man, wat die meisie nie ken nie, het ingegaan en langs haar gaan sit. “Ná ŉ rukkie het die man sy hand op die meisie se binnebeen gesit. Die meisie het dadelik opgespring en na buite gehardloop, waar sy die voorval by ŉ vrou buite die teater aangemeld het. Die man het intussen ook uit die teater gekom en weggehardloop toe die meisie hom uitwys.” Die polisie se eenheid teen gesinsgeweld, kindermishandeling en seksuele misdrywe (FCS) het die voorval ondersoek en die man Maandagaand by sy huis in hegtenis geneem. “Hy word verbind met ŉ soortgelyke voorval by ŉ ander fliekteater in die stad.” Die man het Donderdag in Pretoria-landdroshof verskyn op aanklag van seksuele gereedmaking. Die saak is tot 22 Maart uitgestel vir verdere ondersoek. Hy bly in aanhouding. Die man se naam mag nie genoem word voordat hy gepleit het nie. Weilbach het namens die Brooklyn-polisie ŉ beroep op ouers en voogde gedoen om nie toe te laat dat hul kinders op hul eie gaan fliek nie en om nooit ŉ winkelsentrum as ŉ “kinderoppasser” te gebruik nie. “Kinders moet altyd naby hul ouers wees en nie toegelaat word om sonder toesig rond te dwaal nie,” het sy gesê.